Villy Søvndal (SF), 2004-02-06:
Når man har læst forslaget igennem, synes jeg, man sidder tilbage med en stor undren - den skal jeg vende tilbage til undervejs - som er: Hvad er det nu i det her lovforslag, der ikke kan lade sig gøre under den eksisterende lovgivning?
Man kan selvfølgelig altid overveje, hvis lovgivningen ikke virker, om man endnu en gang skal gentage noget fra den lovgivning, man har på et område.
Jeg er ked af at skuffe dem, der synes, at det her repræsenterer noget ganske nyt og vidtgående.
Lad mig starte med forslagets første element, nemlig handleplaner.
Mig bekendt trådte der en lov i kraft i Danmark den 1. januar 1993, der pegede på, at der skulle udarbejdes handleplaner.
Det er 11 år siden.
Vores problem siden har været, at de ikke blev efterlevet. Jeg kan garantere, at vi ganske ofte har haft de forskellige socialministre i samråd for at bede dem om at sikre, at de handleplaner, der var lovpligtige, blev overholdt.
De sidste tal, jeg har, viser, at der stadig i en tredjedel af anbringelsessagerne ikke udarbejdes handleplaner.
Men derfor kan man selvfølgelig godt sige, hvis man skal tage det gode humør på - og det er fint nok - at så lad os gentage det endnu en gang i lovgivningen og så udvide det med, at der også i de forebyggende sager skal laves handleplaner. Men jeg vil så advare mod at tro, at det er et virkemiddel, der i forhold til den samfundsudvikling, vi i øvrigt kan iagttage, er stærkt nok til det, det skal kunne.
Vi diskuter jo det her i en situation, hvor regeringen sammen med Dansk Folkeparti har afskaffet støtten til det boligsociale arbejde med de konsekvenser, det har.
Vi diskuterer det her på et tidspunkt, hvor regeringen sammen med Dansk Folkeparti laver en økonomisk politik, der introducerer en ny fattigdom i Danmark hos nogle af de allersvageste i leddet.
Der tror jeg slet ikke, at det her er virksomt nok i forhold til den virkning, det har.
Vi diskuterer det her på et tidspunkt, hvor besparelserne i øvrigt rammer bredt.
Den anden del af lovforslaget er muligheden for at oprette kommunale døgntilbud i nærmiljøet.
Det er fint, at vi gentager det.
Jeg har meget lyst til at invitere dem, der har lyst, rundt at se nogle af de eksisterende kommunale døgntilbud, for der er ikke noget som helst i den eksisterende lovgivning, der forhindrer kommunerne i at lave døgntilbud.
Det er derfor, de faktisk gør det.
Men o.k., hvis det kan hjælpe på indlæringen, at vi gentager det endnu en gang, så gør vi det.
Det er jo fredag eftermiddag, så jeg skal ikke ødelægge det gode humør.
forestillingen om, at man har fået en ny, genial tanke, vil jeg måske nok advare lidt imod, for det kan godt være, at nogle af de kommunale folk, der oplever det her, i virkeligheden ville synes, det var lidt underligt.
Den sidste del af det er så muligheden for netværksstøtte til barnet eller den unge, der begår voldskriminalitet eller anden alvorlig kriminalitet.
Der er af tidligere ordførere blevet peget på, at vi under serviceloven etablerede det, der hed støtte-kontakt-ordninger, hvor et barn, der er truet og har brug for hjælp, kan få en voksenperson, som man så betaler for at være barnets støtte.
Det nye er, at nu laver vi det så, uden at man skal betale for det.
Det kan man jo godt tro på vil have en voldsom virkning.
Jeg vil måske advare lidt imod for overdrevne forestillinger.
Hvis man også kigger på bundlinjen i det her forslag, så er den samlede pris på alt det her 18 mio. kr. Jeg skal lige omregne det til tal i forhold til en almindelig dansk købstad, f.eks. den, jeg var byrådsmedlem i tidligere, Kolding; der vil det udgøre 180.000 kr., ca. 1 pct., og det svarer til en halv ansat i 1 år.
Jeg siger ikke det her for at skuffe, men hvis man forventer, at summen af det her forslag kan stå mål med de tendenser, der i øvrigt er, efter at regeringen har været der sammen med Dansk Folkeparti, så bliver man slemt skuffet.
Så synes jeg i øvrigt også - igen for at trætte med en ting, vi også har haft socialministeren i samråd om nogle gange - at netværksstøtten til den unge, der havde været døgninstitutionsanbragt, meget naturligt lå det sted, hvor nogle havde været døgninstitutionsanbragt.
Og jeg ved, at socialministeren har det samme ønske, som flere af os andre har, at vi får det til at virke; den seneste undersøgelse, der er lavet, viser jo, at det ikke virker.
Men jeg er positiv over for forslaget, som bekræfter nogle ting, der har stået i lovgivningen over en årrække.
Jeg synes også, det er fint med 18 mio. kr. Men troen på, at det udretter mirakler, efter at Venstre, De Konservative og Dansk Folkeparti har været i gang med den store maskine på området, vil jeg advare meget imod.